Internasionale Verslag – 7 Mei 2020 - Corona Krisissentrum
Tuis / COVID-19 / Internasionale Verslag – 7 Mei 2020
Internasionale Verslag – 7 Mei 2020
Die hoeveelheid Amerikaners wat weekliks werkloosheidsvoordele eis, het begin afneem. Ekonome in die VSA beraam dat 3,1 miljoen Amerikaanse werkers verlede week eise ingedien het, wat heelwat minder is as die piek wat einde Maart bereik is. Dit is steeds baie hoër as die weeklikse rekord van 695 000 eise wat in 1982 aangemeld is. Ekonome verwag egter nou dat die Amerikaanse werkloosheidskoers reeds hierdie maand sy hoogtepunt kan bereik en dat dit vanaf Junie weer kan begin daal soos wat meer en meer industrieë heropen. Die Amerikaanse werkloosheidskoers vir April word môre bekend gemaak.
Intussen het termynkontrakte op aandele en olie vandag in die VSA gestyg in reaksie op die reeds dalende werkloosheidseise. Termynkontrakte wat aan die S&P500-indeks gekoppel is, het met 1,6% gestyg wat 'n baie goeie teken is.
Die burgemeester van die Russiese hoofstad Moskou het vandag gesê dat gesondheidsowerhede in dié stad raam dat omtrent 300 000 mense in Moskou reeds die koronavirus opgedoen het. Tot dusver het 92 676 mense in Moskou positief vir die virus getoets. Daar was die afgelope paar dae regoor Rusland, maar veral in Moskou, 'n skerp toename in die voorkoms van die virus. Gister is 11 231 nuwe gevalle aangemeld, die meeste nog op een dag met die sterftesyfer in Rusland wat tot 1625 gestyg het. Byna 180 000 mense is tot dusver in Rusland positief vir die koronavirus getoets.
Die regering van Pakistan het aangekondig dat dié land se staat van inperking vanaf Saterdag uitgefaseer gaan word. Die Eerste Minister Imran Khan sê dat hoewel die nuwe gevalle in Pakistan steeds toeneem die land se arm mense nie langer kan bekostig om ingeperk te word nie.
Die dodetal weens COVID-19 in Spanje daal steeds daagliks met 213 mense wat gister dood is. Dinsdag was die sterftesyfer 244. Tot dusver is 26070 mense in Spanje aan COVID-19 dood terwyl byna 222 000 mense positief vir die virus getoets het. Spanje het reeds begin om die staat van inperking in die land uit te faseer.
Die Britse statistiekdiens sê dat swartmense en persone van Indiese, Bangladesji en Pakistanse afkoms 'n baie hoër kans het om weens COVID-19 te sterf as blankes. Dit is gebaseer om data van sterftes in Brittanje. Ook in die VSA wys data dat swart Amerikaners baie meer geneig is om weens die siekte te sterf met byna een derde van alle sterfgevalle in die VSA wat swartmense is. Die rede hiervoor is waarskynlik swakker gesondheid van minderheidsgroepe in Brittanje en die VSA en 'n hoër voorkoms van probleme soos diabetes en hartkwale onder swartmense in beide lande.
Die Bank van Engeland voorspel nou dat vanjaar se negatiewe ekonomiese groei in die Verenigde Koninkryk die ergste in 300 jaar gaan wees. Die bank voorspel negatiewe groei van 14% vanjaar, heelwat meer as wat ekonome nog onlangs voorspel het. Die bank verwag egter dat die Britse ekonomie volgende jaar met 15% kan groei.
Die regering van Pole het besluit om die verkiesing wat eerskomende Sondag in dié land sou plaasvind weens die koronapandemie uit te stel. Die regerende party in die land wou hê dat die verkiesing moes voortgaan met posstemme maar daar kon nie konsensus daaroor in die Poolse parlement bereik word nie. 'n Nuwe datum vir die presidentsverkiesing sal bepaal moet word.
Terwyl Duitse deelstate begin om inperkingsmaatreëls vinniger uit te faseer het die Federale Statistiekdiens in Duitsland bekend gemaak dat vervaardiging in dié land in Maart met 9,2% gedaal het. Dit is meer as wat ekonomie verwag het en is die grootste daling in een maand sedert daar in 1991 met rekordhouding begin is. Daar word verwag dat die daling in April selfs hoër was en dit voorspel niks goeds vir die vierde grootste ekonomie in die wêreld nie.
Die Europese Unie se Lente Ekonomiese Voorskou is vandag bekend gemaak en daar word nou verwag dat die ekonomie van die Eurosone vanjaar met 7,75% gaan krimp terwyl groei van 6,25% vir volgende jaar voorspel word. Die verwagte inkrimping in die Europese Unie (wat effens van die Eurosone verskil) is 7,25%. Volgens die voorskou sal daar egter 'n groot verskil tussen verskillende Europese lande wees met party lande wat baie erger as ander deur die krisis geraak word, terwyl party lande ook ekonomies vinniger as ander gaan herstel.